རྟེན་འབྲེལ་གྱི་དབང་གིས་སྐར་མར་འགྲོ་བའི་ཉིན་གཏན་ཁེལ་བྱས་རྗེས་འདུན་པ་ཞུ་བ་སོགས་བསང་ཕུལ་མཆོད་སྒྲུབ་དང་མ་ཎི་བསྐོལ་བ་ཡིན།དེ་ཡང་དགེ་ལུགས་པ་ཡིན་ན་སྨོན་ལམ་དང་རྙིང་མ་བ་ཡིན་ན་བར་དོའི་ལམ་སེལ་འདོན་པ་ཡིན།ལམ་བར་གྱི་དཀྱོགས་མཚམས་རེ་རེ་ནས་ཚ་ཚ་རེ་འཇོག་དགོས་པ་ཡིན།འདས་པོ་དང་ལོ་འཁོར་མི་གཅིག་པའི་མི་དག་ཕུད་རྗེས་ཀྱི་སྐྱེས་བུ་དག་ངེས་པར་གྲངས་ཀ་ཡ་བྱས་ཏེ་འགྲོ་བ་ཡིན་ལ།དེ་ཡང་འབྲོག་ཁུལ་དང་རོང་ཁུལ་གྱི་འགྲིམ་འགྲུལ་ཡོ་བྱད་མི་གཅིག་པའི་དབང་གིས་འབྲོག་ཕྱོགས་ནས་བེམ་པོ་གཡག་ལ་བཀལ་ཏེ་དུར་ཁྲོད་དུ་འགྲོ་ལ་གཡག་སྒ་དེའི་ཁ་ཕྱིར་བསྐོར་ཏེ་བཏོལ་དགོས་པ་དང་མི་གྲངས་ཡ་བྱས་ནས་འགྲོ་བ།ཚ་ཚ་འཇོག་དགོས་པ་སོགས་ཀྱང་འདས་པོའི་རྣམ་ཤེས་རང་ཡུལ་དུ་འཁོར་བའི་རྟེན་འབྲེལ་ལ་བརྟག་པ་རེད།རོང་ཁུལ་དུ་རྒྱ་ལྕོག་གྲུ་བཞི་ཞིག་གིས་བེམ་པོ་ཁུར་བ་རེད།